**ΡΑΨΩΔΙΑ Π *Πατρόκλεια***

**σελ.108-109 (περίληψη),**

**στ.684 – 867 (σελ.112-117)**

1. **Ποιος θεός σταματάει την ορμητική επίθεση του Πάτροκλου χτυπώντας τον στην πλάτη;**
	1.   ο Απόλλωνας
	2.   ο Δίας
	3.   ο Ποσειδώνας
2. **Γιατί ο θεός αφόπλισε τον Πάτροκλο κι έσπασε το δόρυ του;**
	1.   Επειδή τα όπλα του Αχιλλέα ήταν άφθαρτα και όσο τα φορούσε ο Πάτροκλος δε θα τραυματιζόταν.
	2.   Επειδή ήθελε να τα δώσει στον Έκτορα.
	3.   Επειδή του άρεσαν και τα ήθελε ο ίδιος.
3. **Ο ποιητής βάζει τον Έκτορα να φοράει το κράνος του Πάτροκλου. Τι προοικονομεί μ' αυτόν τον τρόπο;**
	1.   Τον θάνατο του Έκτορα.
	2.   Την ανδρεία του Έκτορα.
	3.   Ότι είναι ισάξιος με τον Αχιλλέα.
4. **Μετά το χτύπημα του Απόλλωνα ποιος τραυμάτισε τον Πάτροκλο με ακόντιο;**
	1.   Ο Εύφορβος
	2.   Ο Έκτορας
	3.   Ο Πάρις
5. **Ο Έκτορας, τρίτος στη σειρά, χτύπησε τον Πάτροκλο και καμαρώνοντας του λέει ότι υπάκουσε στις οδηγίες του Αχιλλέα. Υπάκουσε ο Πάτροκλος στις οδηγίες του Αχιλλέα;**
	1.   Ναι
	2.   Όχι
6. **Ο Πάτροκλος πριν ξεψυχήσει απαντάει στον Έκτορα και προφητεύει το θάνατό του από τον Αχιλλέα. Είχε ο Πάτροκλος προφητικές ικανότητες;**
	1.   Ναι, γιατί οι αρχαίοι πίστευαν ότι όταν ο άνθρωπος ξεψυχά έχει προφητικές ικανότητες.
	2.   Όχι. Απλώς τα λέει γιατί θέλει να μειώσει τον Έκτορα.

**Ερωτήσεις**

1. Ποιος είναι ο λειτουργικός ρόλος της ραψωδίας Π στην Ιλιάδα;

2. Ποιον ρόλο διαδραματίζει ο Απόλλωνας όσον αφορά στον θάνατο του Πατρόκλου και τι φανερώνει αυτό για την ανδρεία του Πατρόκλου;

3. Να παρακολουθήσετε τον σταδιακό αφοπλισμό του Πατρόκλου. Με ποια σειρά αφαιρούνται τα όπλα; Θεωρείτε ότι ο αφοπλισμός του ήταν απαραίτητος και ότι έπρεπε να γίνει από θεό;

4. Για ποιους λόγους ο ποιητής χρησιμοποιεί το μοτίβο του αριθμού τρία και των πολλαπλασίων του;

5. Σε ποιους στίχους φαίνεται η συμπάθεια του ποιητή προς τον Πάτροκλο;

6. Να εντοπίσετε και να αναλύσετε το χωρίο της ενότητας, όπου ο ποιητής χρησιμοποιεί την επική τεχνική της προοικονομίας.

7. Ποιος ο λειτουργικός ρόλος της παρομοίωσης που συναντούμε στην ενότητα αυτή;

8. Τι είπε ο Έκτορας στον ξεψυχισμένο Πάτροκλο και τι απάντησε σ’ αυτόν ο Πάτροκλος; Ποιον θεωρείτε νικητή και γιατί;

9. Πού έγκειται η ύβρη του Έκτορα (και του Πατρόκλου);

10. Με ποιους τρόπους μειώνει ο ποιητής τη νίκη του Έκτορα; Γιατί το κάνει αυτό;

**Η ραψωδία Π κατέχει καίρια θέση στην Ιλιάδα, γιατί:**

α) περιγράφει την αριστεία και τον θάνατο του Πατρόκλου. Ειδικότερα, ο θάνατος του Πατρόκλου εξυπηρετεί την προώθηση της πλοκής του έπους με την επιστροφή του Αχιλλέα στον πόλεμο και τον θάνατο του Έκτορα·

β) ανατροφοδοτείται η δράση του έργου με την εγκατάλειψη της οργής του Αχιλλέα κατά του Αγαμέμνονα και την πυροδότηση μιας εκδικητικής οργής για τον Έκτορα·

γ) αρχίζει η αντίστροφη μέτρηση για τους Τρώες·

δ) μετά το ζενίθ με την αριστεία και τον θρίαμβο του Πατρόκλου φθάνουμε στο ναδίρ με τον θάνατό του λόγω της υπέρβασης του μέτρου

**Υπέρβαση του μέτρου. Ευθύνη των θνητών – βαθμός θεϊκής επέμβασης**

Πριν και κατά τη διάρκεια της μονομαχίας Έκτορα – Πατρόκλου υπάρχουν στοιχεία υπέρβασης του μέτρου. Πριν από τη μονομαχία υπερβαίνει το μέτρο και διαπράττει ύβρη ο Πάτροκλος, ενώ κατά τη μονομαχία ο Έκτορας.

Ο Πάτροκλος μετά από τις συνεχείς του επιτυχίες, λησμονεί τη συμβουλή του Αχιλλέα και ορμά αστόχαστα εναντίον των Τρώων. Ο ποιητής τον αποκαλεί νήπιο (686) και αναφέρει ότι «ο νους του ψήλωσε». Η Άτη τού έχει τυφλώσει τον νου και δεν μπορεί να αντιληφθεί πού πρέπει να σταματήσει, και έτσι οδηγείται αναπόφευκτα στην Ύβρη. Η υπέρβαση του μέτρου, όμως, οδηγεί στη νέμεση και στην τίση, ένα σχήμα που συναντούμε και στην ομηρική ποίηση και στην τραγική.

Είναι σαφές ότι υπάρχει και η **θεϊκή επέμβαση.** Στην έφοδο του Πατρόκλου στα τείχη της Τροίας επεμβαίνει ο υπερασπιστής της πόλης, ο Απόλλωνας. Μόλις την τέταρτη φορά σταματά ο Πάτροκλος, για να αποφύγει την οργή του θεού. Επίσης, τον αφοπλίζει και τον κτυπά ο θεός. Η ευθύνη, όμως, του Πατρόκλου για τη μοίρα του είναι σαφής σύμφωνα με τον ποιητή: «αν ίσως φύλαγε του Αχιλλέα την εντολή, μπορεί να γλίτωνε από τη μαύρη μοίρα του θανάτου»

Εκτός από την ύβρη του Πατρόκλου, υπάρχει και η **ύβρη του Έκτορα**. Ο Έκτορας υπερβαίνει τα όρια και καυχιέται για μια νίκη που δεν του ανήκει ουσιαστικά, αφού είχαν προηγηθεί ο Απόλλωνας και ο Εύφορβος που συνέβαλαν στην εξουδετέρωση του Πατρόκλου. Η συμπεριφορά του Έκτορα πριν και αμέσως μετά από τον θάνατο του Πατρόκλου είναι αυθάδης, εγωκεντρική και υβριστική: Καυχιέται πάνω στο σχεδόν άψυχο σώμα του Πατρόκλου, χαρακτηρίζει τον Πάτροκλο νήπιο, μωρό (830-833) και άμυαλο (842), αυτοεπαινείται λέγοντας γεμάτος έπαρση πως είναι ο πρώτος των Τρώων (834), θριαμβολογεί πως θα σκοτώσει και τον Αχιλλέα (860-861) και σκοπεύει να αφήσει το σώμα του νεκρού άταφο να βεβηλωθεί (836: «Εσένα όμως τώρα εδώ οι γύπες θα σε φάνε»). Κατά συνέπεια, σ’ αυτήν τη σκηνή ο Έκτορας παρουσιάζεται με υπερβολική αυτοπεποίθηση και με αρκετά στοιχεία υπεροψίας και ύβρης. Αγνοεί όμως ότι επέρχεται και ο δικός του θάνατος (τραγική άγνοια).